CELEX: 32015R0242
Language: el
Date: 2014-10-09 00:00:00
Title: Κατ' εξουσιοδότηση κανονισμός (ΕΕ) 2015/242 της Επιτροπής, της 9ης Οκτωβρίου 2014 , για τη θέσπιση λεπτομερών κανόνων σχετικά με τη λειτουργία των γνωμοδοτικών συμβουλίων στο πλαίσιο της κοινής αλιευτικής πολιτικής

17.2.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 41/1
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2015/242 ΤΗΣ ΕΠΙΤΡΟΠΉΣ
   της 9ης Οκτωβρίου 2014
   για τη θέσπιση λεπτομερών κανόνων σχετικά με τη λειτουργία των γνωμοδοτικών συμβουλίων στο πλαίσιο της κοινής αλιευτικής πολιτικής
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την κοινή αλιευτική πολιτική, την τροποποίηση των κανονισμών του Συμβουλίου (ΕΚ) αριθ. 1954/2003 και (ΕΚ) αριθ. 1224/2009 και την κατάργηση των κανονισμών του Συμβουλίου (ΕΚ) αριθ. 2371/2002 και (ΕΚ) αριθ. 639/2004 και της απόφασης 2004/585/ΕΚ του Συμβουλίου (1), και ιδίως το άρθρο 45 παράγραφος 4,
   Εκτιμώντας τα ακόλουθα:
   
               (1)
            
            
               Ο κανονισμός (ΕΕ) αριθ. 1380/2013, και ιδίως το άρθρο 43, προβλέπει τη σύσταση γνωμοδοτικών συμβουλίων, με σκοπό να προάγουν την ισορροπημένη εκπροσώπηση όλων των εμπλεκομένων στον τομέα της αλιείας και της υδατοκαλλιέργειας και να συμβάλλει στην επίτευξη των στόχων της κοινής αλιευτικής πολιτικής.
            
         
               (2)
            
            
               Τα γνωμοδοτικά συμβούλια μπορούν να υποβάλλουν συστάσεις και προτάσεις στην Επιτροπή και στα ενδιαφερόμενα κράτη μέλη σε θέματα που σχετίζονται με τη διαχείριση της αλιείας, καθώς και με τις κοινωνικοοικονομικές πτυχές και τις πτυχές που άπτονται της διατήρησης της αλιείας και της υδατοκαλλιέργειας. Μπορούν να ενημερώνουν την Επιτροπή και τα κράτη μέλη για προβλήματα που σχετίζονται με τη διαχείριση και με τις κοινωνικοοικονομικές πτυχές και τις πτυχές που άπτονται της διατήρησης της αλιείας και της υδατοκαλλιέργειας στη γεωγραφική περιοχή ή στον τομέα αρμοδιότητάς τους, και να συμβάλλουν, σε στενή συνεργασία με επιστήμονες, στη συλλογή, παροχή και ανάλυση δεδομένων απαραίτητων για την εκπόνηση μέτρων διατήρησης.
            
         
               (3)
            
            
               Με την απόφαση 2004/585/ΕΚ του Συμβουλίου (2) συστάθηκαν επτά περιφερειακά γνωμοδοτικά συμβούλια, το δε παράρτημα III του κανονισμού (ΕΕ) αριθ. 1380/2013 περιέχει επίσης τα τέσσερα νέα γνωμοδοτικά συμβούλια που καθορίζει ο εν λόγω κανονισμός.
            
         
               (4)
            
            
               Δεδομένου ότι νέα γνωμοδοτικά συμβούλια έχουν συσταθεί με τον κανονισμό (ΕΕ) αριθ. 1380/2013, είναι αναγκαίο να καθοριστεί η διαδικασία για την έναρξη της λειτουργίας τους.
            
         
               (5)
            
            
               Λαμβανομένου υπόψη του σημαντικού ρόλου που αναμένεται να διαδραματίσουν τα γνωμοδοτικά συμβούλια στο πλαίσιο της περιφερειοποιημένης κοινής αλιευτικής πολιτικής και σύμφωνα με τις αρχές της χρηστής διακυβέρνησης που ορίζονται στο άρθρο 3 στοιχεία β) και στ) του κανονισμού (ΕΕ) αριθ. 1380/2013, είναι επίσης απαραίτητο να διασφαλιστεί, σύμφωνα με το άρθρο 43 παράγραφος 1 του εν λόγω κανονισμού, ότι η δομή τους θα εγγυάται ισορροπημένη εκπροσώπηση όλων των νόμιμων ενδιαφερομένων στον τομέα της αλιείας, συμπεριλαμβανομένων των αλιευτικών στόλων μικρής κλίμακας και, κατά περίπτωση, της υδατοκαλλιέργειας.
            
         
               (6)
            
            
               Η αλιεία μικρής κλίμακας διαδραματίζει σημαντικό κοινωνικό, οικονομικό, περιβαλλοντικό και πολιτιστικό ρόλο σε πολλές παράκτιες κοινότητες σε όλη την Ευρωπαϊκή Ένωση. Είναι, επομένως, αναγκαίο να εξασφαλιστεί η αποτελεσματική τους συμμετοχή στις εργασίες των γνωμοδοτικών συμβουλίων, καθώς και η συνεισφορά τους στην κάλυψη των εξόδων και της απώλειας εισοδήματος που συνεπάγεται η συμμετοχή αυτή.
            
         
               (7)
            
            
               Για να διασφαλιστεί η αποτελεσματική λειτουργία και συνεργασία με τα ενδιαφερόμενα μέρη από τρίτες χώρες, τα γνωμοδοτικά συμβούλια θα είναι σε θέση να προσαρμόζουν τις μεθόδους εργασίας και τους τρόπους απόδοσης των δαπανών τους για κάθε περίπτωση χωριστά,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Πεδίο εφαρμογής
   Ο παρών κανονισμός θεσπίζει λεπτομερείς κανόνες για τη λειτουργία των γνωμοδοτικών συμβουλίων, όπως αναφέρεται στο άρθρο 43 του κανονισμού (ΕΕ) αριθ. 1380/2013.
   Άρθρο 2
   Ορισμοί
   Για τους σκοπούς του παρόντος κανονισμού, νοούνται ως:
   1)   «οικείο κράτος μέλος»: το κράτος μέλος με άμεσο διαχειριστικό συμφέρον κατά την έννοια του άρθρου 4 παράγραφος 1 σημείο 22) του κανονισμού (ΕΕ) αριθ. 1380/2013 στην περιοχή αρμοδιότητας γνωμοδοτικού συμβουλίου, όπως ορίζει το άρθρο 1 του παραρτήματος III του κανονισμού (ΕΕ) αριθ. 1380/2013. Για το γνωμοδοτικό συμβούλιο υδατοκαλλιέργειας και το γνωμοδοτικό συμβούλιο αγορών, ως «ενδιαφερόμενο κράτος μέλος» νοείται κάθε κράτος μέλος της Ένωσης·
   2)   «κλάδος»: οι οργανώσεις που εκπροσωπούν τις οργανώσεις των αλιέων και, για το γνωμοδοτικό συμβούλιο υδατοκαλλιέργειας, οι επιχειρήσεις υδατοκαλλιέργειας και οι εκπρόσωποι των κλάδων μεταποίησης και εμπορίας·
   3)   «λοιπές ομάδες συμφερόντων»: οι εκπρόσωποι των ομάδων τις οποίες αφορά η κοινή αλιευτική πολιτική, εκτός από οργανώσεις του κλάδου, και συγκεκριμένα οι περιβαλλοντικές οργανώσεις και ομάδες καταναλωτών.
   Άρθρο 3
   Έναρξη της λειτουργίας των νέων γνωμοδοτικών συμβουλίων
   1.   Κλαδικές οργανώσεις και άλλες ομάδες συμφερόντων τις οποίες ενδιαφέρει ένα από τα περιφερειακά γνωμοδοτικά συμβούλια που αναφέρονται στο άρθρο 43 παράγραφος 2 του κανονισμού (ΕΕ) αριθ. 1380/2013 υποβάλλουν στην Επιτροπή κοινή αίτηση για την έναρξη της λειτουργίας του αντίστοιχου γνωμοδοτικού συμβουλίου. Η κοινή αίτηση συνάδει με τους στόχους και τις αρχές της κοινής αλιευτικής πολιτικής όπως καθορίζονται στον κανονισμό (ΕΕ) αριθ. 1380/2013, και ιδίως με το άρθρο 43 παράγραφος 1 και το παράρτημα III, και περιλαμβάνει:
   
               α)
            
            
               δήλωση επιδιωκόμενων στόχων·
            
         
               β)
            
            
               αρχές λειτουργίας·
            
         
               γ)
            
            
               εσωτερικό κανονισμό·
            
         
               δ)
            
            
               κατάλογο των οργανώσεων του κλάδου και άλλων ομάδων συμφερόντων.
            
         2.   Αφού επαληθεύσει ότι η κοινή αίτηση συνάδει με τους κανόνες που προβλέπονται στον κανονισμό (ΕΕ) αριθ. 1380/2013, ιδίως στο παράρτημα III, και με τους κανόνες που προβλέπονται στον παρόντα κανονισμό, η Επιτροπή τη διαβιβάζει στα ενδιαφερόμενα κράτη μέλη, εντός προθεσμίας δύο μηνών από την παραλαβή της. Η Επιτροπή μπορεί να προτείνει τροποποιήσεις για την κοινή εφαρμογή ώστε να εξασφαλιστεί η συμμόρφωση με όλες τις απαιτήσεις που αναφέρονται στο παρόν άρθρο.
   3.   Τα ενδιαφερόμενα κράτη μέλη αποφασίζουν εάν η αίτηση υπογράφεται από αντιπροσωπευτικές οργανώσεις του κλάδου και άλλων ομάδων συμφερόντων και ενημερώνουν την Επιτροπή εάν συμφωνούν εντός ενός μηνός από την παραλαβή της αίτησης. Με βάση τις παρατηρήσεις αυτών των κρατών μελών, η Επιτροπή μπορεί να ζητήσει περαιτέρω τροποποιήσεις ή διευκρινίσεις.
   4.   Η Επιτροπή δημοσιεύει στη σειρά C της Επίσημης Εφημερίδας της Ευρωπαϊκής Ένωσης ανακοίνωση σχετικά με την έναρξη λειτουργίας κάθε νέου γνωμοδοτικού συμβουλίου. Δεν δημοσιεύει τις εν λόγω πληροφορίες μέχρις ότου εκπληρωθούν όλες οι απαιτήσεις που αναφέρονται στην παράγραφο 1 ανωτέρω. Η λειτουργία του γνωμοδοτικού συμβουλίου αρχίζει την ημερομηνία που αναφέρεται στην ανακοίνωση, η οποία δεν μπορεί να είναι προγενέστερη της ημερομηνίας δημοσίευσης της ανακοίνωσης.
   Άρθρο 4
   Δομή και οργάνωση των γνωμοδοτικών συμβουλίων
   1.   Επιπλέον των διατάξεων του άρθρου 43 παράγραφος 1, του άρθρου 45 παράγραφοι 1 έως 3 και του παραρτήματος III του κανονισμού (ΕΕ) αριθ. 1380/2013, η δομή και η οργάνωση των γνωμοδοτικών συμβουλίων είναι σύμφωνες με τις παραγράφους 2 έως 6 του παρόντος άρθρου.
   2.   Η γενική συνέλευση γνωμοδοτικού συμβουλίου:
   
               α)
            
            
               εγκρίνει τον εσωτερικό κανονισμό του γνωμοδοτικού συμβουλίου·
            
         
               β)
            
            
               συνεδριάζει τουλάχιστον μία φορά κάθε χρόνο και εγκρίνει την ετήσια έκθεση, το ετήσιο στρατηγικό σχέδιο και τον ετήσιο προϋπολογισμό του γνωμοδοτικού συμβουλίου.
            
         3.   Η γενική συνέλευση ορίζει εκτελεστική επιτροπή απαρτιζόμενη από 25 μέλη κατ' ανώτατο όριο. Μετά από διαβούλευση με την Επιτροπή, η γενική συνέλευση μπορεί να αποφασίσει να ορίσει εκτελεστική επιτροπή απαρτιζόμενη από 30 μέλη κατ' ανώτατο όριο για να διασφαλιστεί κατάλληλη εκπροσώπηση των στόλων αλιείας μικρής κλίμακας.
   4.   Η γενική συνέλευση καθορίζει τις συνδρομές των μελών με βάση τις οικονομικές τους δυνατότητες με στόχο την ευρεία εκπροσώπηση όλων των ενδιαφερομένων.
   5.   Η εκτελεστική επιτροπή:
   
               α)
            
            
               διευθύνει και διαχειρίζεται τις εργασίες του γνωμοδοτικού συμβουλίου σύμφωνα με το άρθρο 44 παράγραφοι 2 και 3 του κανονισμού (ΕΕ) αριθ. 1380/2013·
            
         
               β)
            
            
               συντάσσει την ετήσια έκθεση και καταρτίζει το ετήσιο στρατηγικό σχέδιο και τον ετήσιο προϋπολογισμό·
            
         
               γ)
            
            
               εκδίδει συστάσεις και προτάσεις, όπως αναφέρεται στο άρθρο 44 παράγραφος 2 του κανονισμού (ΕΕ) αριθ. 1380/2013.
            
         6.   Η γενική συνέλευση και η Εκτελεστική Επιτροπή εξασφαλίζουν την ισόρροπη και ευρεία εκπροσώπηση όλων των ενδιαφερομένων, ιδιαίτερα όσον αφορά τους στόλους μικρής κλίμακας, εφόσον κρίνεται σκόπιμο. Ο αριθμός των εκπροσώπων των στόλων αλιείας μικρής κλίμακας πρέπει να είναι ανάλογος του μέγιστου ποσοστού των στόλων μικρής κλίμακας στο σύνολο του αλιευτικού τομέα των οικείων κρατών μελών.
   Άρθρο 5
   Μέθοδοι εργασίας
   Κατά τη λήψη της απόφασης σχετικά με τις μεθόδους εργασίας του, κάθε γνωμοδοτικό συμβούλιο επιδιώκει να διασφαλίσει την αποτελεσματικότητα και την πλήρη συμμετοχή όλων των μελών, με τη χρήση σύγχρονων ηλεκτρονικών μέσων επικοινωνίας και την παροχή υπηρεσιών διερμηνείας και μετάφρασης.
   Άρθρο 6
   Χρηματοδοτική συνεισφορά από τα γνωμοδοτικά συμβούλια
   1.   Κάθε γνωμοδοτικό συμβούλιο παρέχει συμπληρωματικές αποζημιώσεις στους αλιείς που εκπροσωπούν οργανώσεις του αλιευτικού στόλου μικρής κλίμακας για την αποτελεσματική συμμετοχή τους στο έργο του πέραν της απόδοσης των εξόδων ταξιδίου και διαμονής. Η αποζημίωση αυτή είναι δεόντως αιτιολογημένη για κάθε περίπτωση.
   2.   Όταν καλούν παρατηρητές από τρίτες χώρες, όπως αναφέρεται στην παράγραφο 2 στοιχείο ια) του παραρτήματος III του κανονισμού (ΕΚ) 1380/2013, τα γνωμοδοτικά συμβούλια μπορούν να συνεισφέρουν στα έξοδα ταξιδίου και παραμονής των παρατηρητών αυτών υπό τους ίδιους όρους που ισχύουν για τα μέλη τους.
   Άρθρο 7
   Στήριξη από τα κράτη μέλη
   Τα κράτη μέλη μπορούν να παρέχουν κατάλληλη τεχνική, υλικοτεχνική και χρηματοδοτική στήριξη, ώστε να διευκολυνθεί η λειτουργία των γνωμοδοτικών συμβουλίων.
   Άρθρο 8
   Έναρξη ισχύος
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και εφαρμόζεται άμεσα σε κάθε κράτος μέλος.
      Βρυξέλλες, 9 Οκτωβρίου 2014.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  Κανονισμός (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την κοινή αλιευτική πολιτική, την τροποποίηση των κανονισμών του Συμβουλίου (ΕΚ) αριθ. 1954/2003 και (ΕΚ) αριθ. 1224/2009 και την κατάργηση των κανονισμών του Συμβουλίου (ΕΚ) αριθ. 2371/2002 και (ΕΚ) αριθ. 639/2004 και της απόφασης 2004/585/ΕΚ του Συμβουλίου (ΕΕ L 354 της 28.12.2013, σ. 22).
   
      (2)  Απόφαση 2004/585/ΕΚ του Συμβουλίου, της 19ης Ιουλίου 2004, για την ίδρυση περιφερειακών γνωμοδοτικών συμβουλίων δυνάμει της κοινής αλιευτικής πολιτικής (ΕΕ L 256 της 3.8.2004, σ. 17).